Rannikulõugas
Rannikulõugas (inglise keeles coastal lagoon) on endine laht või abajas, mis on maapinna kerkimise tõttu ülejäänud merest selgelt eraldunud, kuigi ühendus suurveega on tihti olemas. Sõna “lõugas” tähendus murdekeeles on 'väike laht, lahesopp, -käär'. Tegu on läänemeresoome tüvega, millel on vasteid liivi, soome, Aunuse karjala ja lüüdi keeles, arvatavasti ka mari ja ungari keeles. Termini “rannikulõugas” kõrval kasutatakse ka teisi sama sisuga, kuid eri mahuga sõnu: “meri”, “laht”, “abajas”, “laguun”, “laguunjärv”, “lõugas”, “lais”, “rannajärv”, “rannikujärv”, “reliktjärv”, “loik”, “auk”, “silm”, “sonn”, “luht”, “tarn”, “lõpp”, “viik”. Seejuures on sõna “sonn” kasutusel üksnes Pärnumaa rahvalikus kõnepruugis.